Document ID: 32006R0228

KOMISJONI MÄÄRUS (EÜ) nr 228/2006,
9. veebruar 2006,
millega muudetakse määrust (EÜ) nr 2257/94, millega sätestatakse banaanide kvaliteedistandardid
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, (1) eriti selle artiklit 4,
ning arvestades järgmist:
(1)
Komisjoni määrusega (EÜ) nr 2257/94 (2) on kehtestatud üksikasjalikud eeskirjad määruse (EMÜ) nr 404/93 kohaldamiseks seoses banaanide kvaliteedistandarditega.
(2)
Banaanisortide hiljutiste uuringute tulemusel on aretatud mitmeid hübriide. Üks selliseid on sort Flhorban 920, triploidne hübriid, Musa balbisiana X Musa acuminata, mis kuulub AAA rühma. Ühenduse Sordiameti 19. juuli 2004. aasta otsusega nr 13757 võeti see sort ühenduse kaitse alla. Seepärast peaks määrus (EÜ) nr 2257/94 hõlmama hübriide.
(3)
Määruses (EÜ) nr 2257/94 on sätestatud, et Madeirale, Assooridele, Algarvele, Kreetale ja Lakooniale iseloomulike kliimatingimuste tõttu lubatakse neis piirkondades toodetud banaane, mis on liigitatud II klassi, turustada ühenduses isegi siis, kui need ei ole vähemalt 14 cm pikkused. On asjakohane kohaldada sama erandit banaanide puhul, mis on toodetud Küprosel, kus on samasugused kliimatingimused.
(4)
Ühenduse turu nõudeid silmas pidades ja võttes arvesse Codex Alimentarius’e banaanistandardit (Codex Stan 205-1997), tuleks sätestada, et banaane tohib müüa ka ühekaupa.
(5)
Määrust (EÜ) nr 2257/94 tuleks seepärast vastavalt muuta.
(6)
Käesolevas määruses ette nähtud meetmed on kooskõlas banaanituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2257/94 muudetakse järgmiselt:
1.
I lisa muudetakse järgmiselt:
a)
I punkt asendatakse järgmisega:
“I. TOOTE MÄÄRATLUS
Käesolevat standardit kohaldatakse II lisas nimetatud banaani Musa (AAA) spp. sortide (kultivaride) Cavendish ja Gros Michel vormide ja hübriidide suhtes, mis tuleb pärast ettevalmistamist ja pakendamist tarnida tarbijale värskelt. Standard ei hõlma jahubanaane, tööstuslikuks töötlemiseks ette nähtud banaane ega viigibanaane.”
b)
III punktis asendatakse neljas lõik järgmisega:
“Erandina kolmandast lõigust võib ühenduses turustada Madeiral, Assooridel, Algarvel, Kreetal, Lakoonias ja Küprosel toodetud alla 14 cm pikkusi banaane, kui need on liigitatud II klassi.”
c)
V punkti alapunkti C esimene lõik asendatakse järgmisega:
“Banaane müüakse kämmalde või kämbla osadena, kus on vähemalt neli banaani. Banaane võib müüa ka ühekaupa.”
2.
II lisa AAA rühma lisatakse pärast alarühma Gros Michel järgmine rida:
Rühm
Alarühm
Põhisordid
(mittetäielik nimekiri)
“Hübriidid
Flhorban 920”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. veebruar 2006

Labels: 3
17
15